Mesa de Coordinació d'Adjudicacions
Control de l'activitat del fons
Despeses de gestió i administració del fons
Inscripció en registres públics de béns del fons
Actuacions de la Mesa de Coordinació d'Adjudicacions
El Codi penal estableix, en matèria de comís per delictes de tràfic il·lícit de drogues, que els béns, els efectes i els instruments definitivament decomissats per sentència s'adjudiquen a l'Estat.
Com a complement d'aquesta disposició, es va aprovar la Llei 36/1995, d'11 de desembre, que va crear el Fons de béns decomissats per tràfic de drogues i altres delictes relacionats, que afectava aquests béns al compliment de determinades finalitats, que són les de la realització de programes de prevenció de les toxicomanies, l'assistència de drogodependents, la inserció social i laboral d'aquests, la intensificació i la millora de les actuacions de prevenció, investigació, persecució i repressió dels delictes relacionats amb el tràfic il·lícit de drogues i el blanqueig de capitals procedents d'aquest i, finalment, la cooperació internacional en aquestes matèries.
El fons ha suposat en els últims anys un increment addicional important dels recursos econòmics destinats per l'Administració General de l'Estat a la lluita contra el fenomen social de les drogues al nostre país, en les diverses manifestacions, i ha merescut des que es va crear una acollida favorable no només entre les forces polítiques, sinó també entre la societat espanyola en conjunt i, fins i tot, pels organismes internacionals amb competències en la matèria.
Això no obstant, l'aplicació de la norma esmentada ha evidenciat algunes deficiències i omissions en determinats aspectes, motiu pel qual s'ha estimat oportú tractar de resoldre-les mitjançant aquesta Llei.
Amb aquesta nova norma s'amplia de manera expressa l'àmbit dels béns decomissats que s'integren en el fons, ja que permet que els béns, els efectes i els instruments decomissats per delicte de contraban, quan l'objecte del contraban siguin drogues tòxiques, estupefaents, substàncies psicotròpiques o substàncies catalogades com a precursors, també passin a formar part del fons, tenint en compte que l'article 5.3 de la Llei orgànica 12/1995, de 12 de desembre, de repressió del contraban, imposa l'adjudicació a l'Estat d'aquests béns, efectes i instruments.
Pel que fa a l'àmbit objectiu de la Llei, s'introdueix una declaració de supremacia dels tractats internacionals que incideixin en la matèria objecte de la Llei, ja que s'admet, en compliment dels dits tractats, tant el lliurament a estats estrangers de béns decomissats a Espanya a instàncies dels mateixos estats que haurien de formar part del fons com la integració en aquest dels béns lliurats o cedits pels estats, una vegada decomissats al seu territori o a Espanya per iniciativa d'aquells, tot això d'acord amb els tractats internacionals en vigor.
En altres aspectes, s'amplia l'àmbit dels beneficiaris del fons, amb la inclusió, al costat dels organismes internacionals, de les entitats supranacionals —com una realitat nova, amb naturalesa pròpia en aquest àmbit, sorgida principalment amb la creació de la Unió Europea— i dels governs d'estats estrangers, les omissions dels quals, en la redacció fins ara en vigor, impedien aplicar recursos del fons a les finalitats previstes a la Llei quan les duguessin a terme aquestes entitats o governs, de manera que en l'actualitat la col·laboració en la lluita contra les drogues amb unes i altres és més intensa i freqüent, si és possible, que amb els organismes internacionals.
Quant al destí dels béns que nodreixen el fons, aquesta Llei pretén donar-li més claredat i precisió i cobrir algunes omissions rellevants.
Així, pel que fa al primer aspecte, s'estableix l'obligació, amb caràcter general, d'alienar tots els béns del fons que no consisteixin en diners o altres instruments de pagament al portador i, amb caràcter excepcional i de forma motivada, s'admet la possibilitat de cedir l'ús, de forma gratuïta, als beneficiaris dels béns esmentats.
Amb això, es tracta d'impedir, fonamentalment, que l'acumulació d'aquests béns provoqui, d'una banda, un augment de les despeses de gestió i administració del fons, per l'existència d'un vast volum patrimonial al fons, i, d'altra banda, evitar la dificultat més gran, en detriment de l'eficàcia i l'agilitat, que comportaria aquesta administració i gestió.
A més, i davant la previsió anterior, referida exclusivament als béns immobles, la nova redacció del precepte permet de manera general la cessió gratuïta no només quan els béns cedits siguin de naturalesa immoble, sinó també moble (el que no es preveia de manera adequada a la Llei vigent fins ara), sempre que es destinin a les finalitats d'interès públic previstes a la norma.
D'altra banda, es preveu la possibilitat, fins ara no prevista legalment però sí reglamentàriament, de l'abandonament de béns en circumstàncies concretes, i la determinació del destí dels béns que, per alguna disposició legal o tractat internacional, estiguin sotmesos a un règim jurídic que en limiti la propietat, possessió o comerç, atesa la incidència que això comporta respecte a l'alienació o cessió gratuïta dels béns esmentats.
També s'ha atorgat un interès especial a la col·laboració dels òrgans judicials competents, a fi d'agilitar i facilitar la integració dels béns, efectes, instruments i guanys decomissats i evitar així demores o dificultats que puguin incidir de forma negativa, en última instància, en el seu valor econòmic o ús.
Amb aquesta finalitat, destaca l'obligació d'aquests òrgans de trametre a la Mesa de Coordinació d'Adjudicacions, en un termini de temps breu, junt amb la sentència corresponent que declari el decomís, altres resolucions judicials (interlocutòria de declaració de fermesa o, si s'escau, la interlocutòria d'aclariment de sentència) que tenen una rellevància particular per determinar, identificar i localitzar els béns, així com trametre altra documentació (actes de confiscació i documentació administrativa dels béns ocupats), que permeti apreciar de forma adequada la seva situació material o jurídica des del moment de la confiscació fins que s'integrin al fons.
Finalment, a més d'adaptar-se la composició de la Mesa de Coordinació d'Adjudicacions a l'estructura de departaments ministerials vigent després de l'aprovació del Reial decret 557/2000, de 27 d'abril, s'eleven a rang de llei algunes disposicions referents al règim de despeses de gestió i administració dels béns del fons, entre les quals destaca la declaració expressa d'exclusió del pagament de despeses originades durant la tramitació dels processos judicials fins que els rebi la Mesa de Coordinació d'Adjudicacions, com a conseqüència del dipòsit o administració judicial constituïts en els processos corresponents, així com de les despeses generades per la conservació, el manteniment i la transmissió dels béns que siguin cedits gratuïtament.
Igualment, s'introdueixen disposicions referents a la protecció jurídica dels béns que el nodreixen, ja que s'imposa l'obligació d'inscriure'ls als registres públics quan sigui necessari i declarar- ne, al mateix moment, l'afectació específica, així com la inembargabilita.
Finalment, s'ha d'assenyalar que la importància i la diversificació de totes les reformes exposades aconsellen aprovar un nou marc legal regulador d'aquesta matèria, que substitueixi la fins ara vigent Llei 36/1995, modificada per la Llei 61/1997, de 19 de desembre.
Regular el destí dels béns, els efectes i els instruments que siguin objecte de comís en aplicació dels articles 374 del Codi penal i 5 de la Llei orgànica 12/1995, de 12 de desembre, de repressió del contraban, quan en aquest últim cas aquests béns, efectes i instruments s'hagin utilitzat o provinguin de l'execució d'un delicte de contraban de drogues tòxiques, estupefaents i substàncies psicotròpiques o de substàncies catalogades com a precursors, així com dels decomissats com a conseqüència accessòria del delicte tipificat a l'article 301.1, paràgraf segon, del Codi penal, i que per sentència ferma s'adjudiquin definitivament a l'Estat, i del producte obtingut per l'aplicació de les sancions i del comís que preveu la Llei 3/1996, de 10 de gener, o en qualssevol altres disposicions normatives relacionades amb la repressió del narcotràfic.
La creació d'un fons, de titularitat estatal, que es nodreixi amb els béns, els efectes i els instruments que preveu el paràgraf anterior, amb les rendes i els interessos d'aquests béns i amb el producte que se n'obtingui quan no siguin líquids i s'alienin i es liquidin segons les previsions d'aquesta Llei i de les seves normes reglamentàries de desplegament.
Els recursos obtinguts s'han d'aplicar al pressupost d'ingressos de l'Estat per a la seva distribució ulterior en els termes que preveuen aquesta Llei i les seves normes reglamentàries de desplegament.
No són objecte d'integració els béns en què no sigui possible la seva inscripció registral o la seva localització, ni els immobles les circumstàncies dels quals no permetin assegurar la rendibilitat del comís.
El que estableix aquesta Llei s'entén sense perjudici del que preveuen sobre el destí dels béns decomissats els tractats internacionals subscrits i ratificats pel Regne d'Espanya.
Les finalitats a les quals es destina aquest fons són les següents:
Programes de prevenció de toxicomanies, assistència de drogodependents i la seva inserció social i laboral.
Intensificació i millora de les actuacions de prevenció, investigació, persecució i repressió dels delictes a què es refereix aquesta Llei, incloent-hi:
a ) Les despeses necessàries per obtenir proves en la investigació dels delictes esmentats a l'article 1.
b ) Adquisició de mitjans materials per als òrgans competents en la repressió dels mateixos delictes.
c ) El reembors de les despeses en què lícitament hagin pogut incórrer els particulars o els serveis de les administracions públiques que hagin col·laborat amb els òrgans competents en la investigació d'aquests delictes.
La cooperació internacional en la matèria.
Poden ser destinataris i beneficiaris dels recursos del fons a què al·ludeix l'article 1.2 d'aquesta Llei els organismes, les institucions i les persones jurídiques següents:
a ) La Delegació del Govern per al Pla nacional sobre drogues.
b ) Les comunitats autònomes i les entitats locals, en els casos següents:
Per al desenvolupament i l'execució dels plans sobre drogues, d'acord amb les previsions dels plans regionals o autonòmics respectius.
Per a la dotació de mitjans a les respectives policies amb competència en la prevenció, la investigació, la persecució i la repressió dels delictes que preveu aquesta Llei.
Per a les organitzacions no governamentals o entitats privades sense ànim de lucre per al desenvolupament de programes l'àmbit dels quals no superi el de la comunitat autònoma respectiva.
c ) Les organitzacions no governamentals o entitats privades sense ànim de lucre, d'àmbit estatal, la tasca de les quals es desenvolupi totalment o parcialment en matèria de drogodependències, d'acord amb els programes de distribució i les subvencions determinades per la Delegació del Govern per al Pla nacional sobre drogues.
d ) Els cossos i les forces de seguretat de l'Estat amb competències en matèria de narcotràfic.
e ) El Departament de Duanes i Impostos Especials de l'Agència Estatal d'Administració Tributària, d'acord amb les seves competències específiques.
f ) La Fiscalia Especial per a la Prevenció i Repressió del Tràfic Il·legal de Drogues.
g ) Qualsevol altre òrgan, organisme o centre directiu de naturalesa pública que estigui integrat o vinculat o sigui dependent de l'Administració General de l'Estat, per al desenvolupament de programes o accions relacionats amb el control de l'oferta de drogues.
h ) Els organismes internacionals, les entitats supranacionals i els governs d'estats estrangers, per al desenvolupament de programes destinats a satisfer les finalitats que preveu l'article 2, d'acord amb els instruments internacionals subscrits pel Govern, i amb l'informe favorable del Ministeri d'Afers Exteriors.
Els béns, els efectes i els instruments que, d'acord amb el que disposen l'article 374 del Codi penal i 6.3 de la Llei orgànica de repressió del contraban, hagin estat utilitzats provisionalment pels cossos i les forces de seguretat de l'Estat, per les policies autonòmiques o pel Departament de Duanes i Impostos Especials de l'Agència Estatal d'Administració Tributària, en ser adjudicats a l'Estat poden quedar definitivament adscrits, mitjançant un acord de la Mesa de Coordinació d'Adjudicacions, entenent en aquest cas afectats a aquells.
La titularitat d'aquests béns continua sent de l'Estat.
Dels recursos del fons, no adscrits segons el que preveu l'apartat anterior, se n'ha de destinar almenys un 50 per cent a la realització de programes de prevenció de les toxicomanies i a l'assistència de drogodependents i la seva inserció social i laboral.
Els béns i els efectes integrats en el fons, que no consisteixin en diners o altres instruments de pagament al portador, i que siguin de lliure comerç i susceptibles de valoració econòmica, a excepció dels esmentats a la disposició addicional tercera, han de ser alienats, amb caràcter general, pels procediments establerts reglamentàriament, i seguidament s'ha d'ingressar el producte de l'alienació al fons.
En casos determinats, i de forma excepcional i motivada, els béns del fons no consistents en diners o altres instruments de pagament al portador es poden destinar, a sol·licitud dels destinataris i beneficiaris establerts a l'article 3.1, a satisfer qualsevol de les activitats o finalitats que preveu l'article 2 d'aquesta Llei, amb l'acord previ de la Mesa de Coordinació d'Adjudicacions.
En els supòsits establerts al paràgraf anterior d'aquest apartat, i a l'article 3.2, la titularitat dels béns cedits continua sent de l'Estat, llevat que la Mesa de Coordinació d'Adjudicacions, mitjançant un acord exprés, n'autoritzi l'alienació o l'abandonament, que queden automàticament desafectats al compliment de les finalitats legalment previstes, cas en què el producte de l'alienació s'ha d'ingressar al fons.
Sense perjudici del que disposen els apartats precedents i l'article 3.2, la Mesa de Coordinació d'Adjudicacions també pot acordar, de forma motivada, l'abandonament dels béns del fons quan el seu deteriorament material o funcional, les elevades despeses de dipòsit, conservació o administració generades o una altra circumstància ho facin aconsellable.
En els supòsits en què els béns no líquids del fons estiguin sotmesos, per disposició legal o d'un tractat internacional, a un règim jurídic que sotmeti a prohibicions o limitacions la seva propietat, possessió o comerç, la Mesa de Coordinació d'Adjudicacions els ha de donar el destí que sigui procedent, incloses la destrucció o la inutilització, tenint en compte el que disposa la normativa reguladora corresponent, i les utilitats o els rendiments que puguin derivar del seu possible ús i gaudi, d'acord amb la seva especial naturalesa i característiques, sempre que no es decideixi que romanguin al fons o s'imposi un destí determinat en la dita normativa, o en aquesta Llei o en la seva reglamentació de desplegament.
Els recursos a què es refereix l'apartat 2 de l'article 1 generen crèdit en el concepte que, per a l'aplicació del fons, figuri dotat en el pressupost de la Delegació del Govern per al Pla nacional sobre drogues, d'acord amb el que estableix la Llei general pressupostària.
Declarada la fermesa d'una sentència judicial, en la qual es decreti el comís i l'adjudicació definitiva a l'Estat dels béns, els efectes, els instruments i els guanys, en aplicació de l'article 374 del Codi penal i de l'article 301.1, paràgraf segon del Codi penal, o en aplicació de l'article 5 de la Llei orgànica 12/1995, de 12 de desembre, de repressió del contraban, el jutjat o tribunal que hagi dictat la sentència l'ha de notificar al president de la Mesa de Coordinació d'Adjudicacions, en un termini no superior a tres dies a comptar de l'endemà del dia en què s'hagi produït la fermesa de la sentència.
Junt amb la còpia testimoniada de l'executòria a què s'ha al·ludit a l'apartat anterior, el jutjat o tribunal també ha d'enviar una còpia testimoniada de la interlocutòria de declaració de la fermesa de la sentència, així com de la interlocutòria d'aclariment d'aquesta, si n'hi ha.
Simultàniament amb el que estableixen els apartats anteriors, l'òrgan judicial competent ha de cursar l'ordre de transferència corresponent perquè siguin integrades al Tresor Públic les quantitats líquides oportunes, així com els interessos que hagin produït, especificant en cada cas que l'ingrés deriva del decomís per aplicació de l'article 374 del Codi penal o, si s'escau, de l'article 5 de la Llei orgànica 12/1995.
La recepció i la integració al fons de les quantitats líquides de diners decomissades o d'altres instruments de pagament al portador s'ha de formalitzar mitjançant la tramesa per part de l'òrgan judicial a la Mesa de Coordinació d'Adjudicacions, d'una còpia de l'ordre de transferència.
Amb independència del que estableixen els apartats precedents, els jutjats i els tribunals han de col·laborar amb la Mesa de Coordinació d'Adjudicacions i amb la Delegació del Govern per al Pla nacional sobre drogues, a fi de facilitar la integració en el patrimoni del fons dels béns decomissats que n'hagin de formar part.
A aquests efectes, els jutjats i els tribunals, de manera particular, han de:
a ) Facilitar, previ requeriment, la identitat dels béns quan no constin de forma suficient en l'executòria.
b ) Facilitar la localització dels béns i la documentació administrativa que hagin d'aportar.
c ) Facilitar una còpia testimoniada de l'acta d'ocupació o confiscació judicial o policial dels béns.
d ) Facilitar la identitat, l'adreça i la localitat de residència dels tercers posseïdors o dipositaris dels béns.
e ) Instar els tercers posseïdors o dipositaris dels béns perquè els lliurin al representant designat pel president de la Mesa de Coordinació d'Adjudicacions.
La Mesa de Coordinació d'Adjudicacions és un òrgan col·legiat interministerial, amb capacitat jurídica per alienar d'acord amb la legislació vigent, integrada al Ministeri de l'Interior a través de la Delegació del Govern per al Pla nacional sobre drogues, que està presidida pel delegat del Govern per al Pla nacional sobre drogues, i de la qual formen part altres representants del Ministeri de l'Interior, del Ministeri d'Hisenda i del Ministeri de Justícia, amb la distribució numèrica que s'estableix per reglament.
A la Mesa de Coordinació d'Adjudicacions li corresponen les competències següents:
a ) Identificar, inventariar i alienar els béns i els efectes decomissats i adjudicats a l'Estat en aplicació d'aquesta norma.
b ) Determinar el destí dels béns d'acord amb el que disposen els articles 2 i 4 d'aquesta Llei i la seva normativa reglamentària de desplegament.
c ) Acordar la integració al fons dels béns decomissats per òrgans judicials o altres autoritats competents d'estats estrangers o el lliurament als governs d'aquests estats de béns i drets decomissats per jutjats o tribunals espanyols que s'hagin d'integrar al fons, de conformitat amb el que estableixen aquesta Llei i els tractats internacionals ratificats pel Regne d'Espanya.
d ) Acordar, en l'àmbit de la seva competència, la revocació de la cessió de béns per incompliment de les condicions establertes per dur a terme la cessió, i exigir el rescabalament de danys o menyscaptes produïts en els béns cedits i el reintegrament de beneficis indegudament percebuts.
e ) Distribuir els cabals líquids del fons entre els beneficiaris a què es refereix l'article 3, d'acord amb els criteris que aprovi anualment el Consell de Ministres, a iniciativa de la Mesa i a proposta conjunta dels ministres de l'Interior, de Justícia i d'Hisenda.
f ) Les altres que se li atribueixin en una llei o en una norma reglamentària.
Les resolucions de la Mesa de Coordinació d'Adjudicacions posen fi a la via administrativa i poden ser objecte de recurs potestativament en reposició davant la mateixa Mesa, o directament davant la jurisdicció contenciosa administrativa, d'acord amb la seva normativa reguladora.
Dins del primer trimestre de cada exercici, s'ha de trametre a les Corts Generals un informe complet sobre l'activitat del fons on s'ha de recollir tant el detall de les principals operacions com les dades econòmiques més destacades que permetin conèixer l'abast de les seves actuacions en relació amb les finalitats legalment atribuïdes.
Amb independència del que preveu l'apartat anterior, el fons està sotmès al control propi de la Intervenció General de l'Administració de l'Estat, en l'àmbit de les seves competències, i al del Tribunal de Comptes.
La constitució i el funcionament ordinari de la Mesa de Coordinació d'Adjudicacions no suposa en cap cas increment de la despesa ni assignació pressupostària específica.
En el pressupost de la Delegació del Govern per al Pla nacional sobre drogues s'han d'habilitar, finançats amb ingressos procedents del fons, els crèdits necessaris per atendre, a proposta de la Mesa de Coordinació d'Adjudicacions, les despeses originades per la mateixa administració i gestió del fons.
Les despeses que siguin necessàries per conservar i mantenir els béns i els drets només s'han de satisfer amb càrrec als crèdits pressupostaris a què es refereix l'apartat anterior, a partir de la seva integració formal al dit fons i fins que se'n produeixi l'alienació o la cessió d'acord amb aquesta Llei.
En tot el que no prevegin aquesta Llei i la seva normativa de desplegament, són d'aplicació supletòria al règim dels recursos integrats al fons el text articulat de la Llei del patrimoni de l'Estat, aprovat pel Decret 1022/1964, de 15 d'abril, i la seva normativa de desplegament; el text refós de la Llei general pressupostària, aprovat pel Reial decret legislatiu 1091/1988, de 23 de setembre, i la seva normativa de desplegament; les lleis anuals de pressupostos generals de l'Estat, i la Llei 30/1992, de 26 de novembre, de règim jurídic de les administracions públiques i del procediment administratiu comú, i la seva normativa de desplegament.
En cas que els béns que preveu l'article 1 d'aquesta Llei estiguin compresos a l'article primer, apartat segon, de la Llei 16/1985, de 25 de juny, del patrimoni històric espanyol, l'Administració competent ha de determinar el destí definitiu d'aquests béns, amb l'informe previ del Consell del Patrimoni Històric.
L'import de crèdit no utilitzat a la fi de cada exercici en l'aplicació pressupostaria corresponent al fons a què es refereixen l'article 1.2 i la disposició addicional primera d'aquesta Llei s'ha d'incorporar al pressupost de despeses de l'exercici immediatament següent per acord del ministre d'Hisenda i Administracions Públiques.
La Delegació del Govern per al Pla nacional sobre drogues, a instàncies de la Mesa de Coordinació d'Adjudicacions, ha de procedir, com més aviat millor, a inscriure els béns i els drets del fons existents en aquell en la data d'entrada en vigor d'aquesta Llei, així com els que passin a integrar-s'hi a partir de l'esmentada entrada en vigor, a nom de l'Estat en els corresponents registres públics, quan la legislació que els regula, o una altra d'aplicable, hi exigeixi la inscripció de la titularitat dominical o la translació del domini d'aquests béns.
La còpia testimoniada de l'executòria a la qual es refereix l'article 5.1 d'aquesta Llei és títol suficient i directe per fer-ho.
En les inscripcions que es practiquin, a més d'altres circumstàncies que s'hi hagin de fer constar segons la legislació específica aplicable, ha de quedar constància de l'afectació dels béns i drets objecte d'inscripció al compliment de les finalitats que preveu l'article 2 d'aquesta Llei.
Les inscripcions que es practiquin en registres públics d'acord amb el que estableixen els apartats anteriors no reporten aranzels o taxes de cap tipus.
Els béns del fons, hagin estat inscrits o no als registres públics corresponents, són inembargables i sobre aquests l'Administració General de l'Estat, a través de la Mesa de Coordinació d'Adjudicacions, gaudeix de la resta de les prerrogatives legalment previstes sobre els altres béns i drets patrimonials de l'Estat.
D'acord amb el que disposa l'article 13 de la Llei d'enjudiciament criminal, l'instructor de la causa penal ha de sol·licitar als registres corresponents l'anotació preventiva d'embargament a fi d'assegurar els interessos del fons que regula aquesta Llei.
Fins que es reguli la nova composició de la Mesa de Coordinació d'Adjudicacions, les competències que li atribueix l'article 6 d'aquesta Llei les ha d'exercir l'actual Mesa, amb la composició i el règim de funcionament vigents.
Queden derogades la Llei 36/1995, d'11 de desembre, sobre la creació d'un fons procedent dels béns decomissats per tràfic de drogues i altres delictes relacionats, i la Llei 61/1997, de 19 de desembre, de modificació de la primera, com també totes les disposicions del mateix rang o inferior que s'oposin al que disposa aquesta Llei.
Habilitació al Govern S'habilita el Govern perquè dicti les disposicions necessàries per al desplegament i l'execució d'aquesta Llei.